***Проект!***

**НАРЕДБА**

ЗА ИЗМЕНЕНИЕ И ДОПЪЛНЕНИЕ НА НАРЕДБА № 6 ЗА УПРАВЛЕНИЕ НА ДЕЙНОСТИТЕ ПО ОТПАДЪЦИТЕ НА ТЕРИТОРИЯТА НА ОБЩИНА ВЪЛЧЕДРЪМ

(Наредбата за поддържане на чистотата и опазване на околната среда на територията на община Вълчедръм, приета с Решение №220, протокол №32/14.07.2006 год. на Общински съвет-Вълчедръм е отменена изцяло и е приет нов текст и наименование с Решение №346, протокол №42 от 18.07.2014 год.)

**§1.** В т. 24 на чл. 11 думата „разрешение” се заменя с думите „съответния документ”

**§2.** В чл. 25 се правят следните изменения и допълнения:

1. Отменя се изцяло текста на ал. 2 и се създава нова ал. 2 със следното съдържание:

 „(2) План за управление на строителните отпадъци не се разработва за:

1. премахване на сгради с разгъната застроена площ (РЗП), по-малка от 300 кв. м;

2. премахване на сгради с паянтова конструкция;

3. реконструкция и основен ремонт на строежи с РЗП, по-малка от 700 кв. м;

4. промяна на предназначението на строежи с РЗП, по-малка от 700 кв. м;

5. строеж на сгради с РЗП, по-малка от 700 кв. м;

6. изграждане, реконструкция, основен ремонт и премахване на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и геозащитната дейност с дължина до 1500 линейни метра в урбанизирани територии;

7. изграждане, реконструкция и основен ремонт на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и геозащитната дейност с дължина до 5000 линейни метра извън урбанизирани територии;

8. премахване на подземни и надземни линейни мрежи в областта на водоснабдяването и канализацията, електроснабдяването, топлоснабдяването, газоснабдяването, електронните съобщения, хидромелиорациите, третирането на отпадъците и геозащитната дейност с дължина до 1000 линейни метра извън урбанизирани територии;

9. изграждане, рехабилитация, основен ремонт, реконструкция и премахване на пътища с дължина до 500 линейни метра;

10. премахване на негодни за ползване или застрашаващи безопасността строежи, когато е наредено по спешност от компетентен орган, с РЗП, по-малка от 300 кв. м;

11. изграждане и премахване на строежи от шеста категория;

12. всички текущи ремонти.”.

1. Отменя се изцяло текста на ал. 3 и се създава нова ал. 3 със следното съдържание:

 „(3) За всички СМР и/или премахване на строежи извън обхвата на изключенията по ал. 2 се изготвя план за управление на строителните отпадъци и се прилагат изискванията на Глава втора от Наредбата за управление на строителните отпадъци и за влагане на рециклирани строителни материали.”.

1. Отменя се изцяло текста на ал. 4 и се създава нова ал. 4 със следното съдържание:

„(4) Планът по ал. 1 се изготвя от правоспособен проектант съгласно чл. 11, ал. 1 ЗУО и се одобрява от компетентния орган съгласно чл. 11, ал. 4 ЗУО.”.

1. Отменя се изцяло текста на ал. 5 и ал. 6.

**§3.** Отменя се текста на чл. 29 и се създават нови ал. 1 и ал. 2 със следното съдържание:

„Чл. 29. (1) Дейностите по събиране и транспортиране и по третиране на ИУМПС се извършват от лица, притежаващи документ по чл. 35 ЗУО.

(2) Площадките за събиране и съхраняване и центровете за разкомплектуване на ИУМПС трябва да отговарят на изискванията на ЗУО, на подзаконовите нормативни актове по прилагането му и на минималните технически изисквания съответно по т. I и II от приложение № 3 от Наредбата за излезлите от употреба моторни превозни средства.”.

**§4.** Отменя се текста на ал. 1 и ал. 2 на чл. 34 и се създават нови ал. 1, ал. 2, ал. 3 и ал. 4 със следното съдържание:

 „Чл. 34. (1) Лицата, извършващи дейности по събиране и транспортиране на отработени масла и отпадъчни нефтопродукти, трябва да притежават регистрационен документ, издаден по реда на глава пета, раздел II от ЗУО.

(2) Лицата, извършващи дейности по третиране на отработени масла и отпадъчни нефтопродукти, трябва да притежават:

1. разрешение, издадено по реда на глава пета, раздел I от ЗУО, или

2. комплексно разрешително, издадено по реда на глава седма, раздел II от Закона за опазване на околната среда (ЗООС).

 (3) Лицата, извършващи дейности по оползотворяване и обезвреждане на отработени масла и отпадъчни нефтопродукти, осигуряват входящ контрол на приеманите отпадъци съгласно изискванията на наредбата по чл. 43, ал. 1 ЗУО.

(4) Лицата по предходните алинеи са длъжни да осъществяват конкретната дейност в съответствие с изискванията на Наредбата за отработените масла и отпадъчните нефтопродукти и на Наредбата за изискванията за третиране и транспортиране на производствени и опасни отпадъци.”.

**§5.** Изменя се текста на чл. 36, както следва:

„Чл. 36. Лицата, извършващи дейностите по събиране, съхраняване, транспортиране, оползотворяване или обезвреждане на ИУГ, трябва да притежават съответния документ по чл. 35 ЗУО.”.

**§6.** Отменя се Глава петнадесета „Административно-наказателни разпоредби”.